b'\n_START_ARTICLE_\nArsames\n_START_PARAGRAPH_\nArsames (muinaispersiaksi Ar\xc5\xa1\xc3\xa2ma) oli Persian kuninkaan Dareios I:n isois\xc3\xa4. Dareios v\xc3\xa4itt\xc3\xa4\xc3\xa4 muun muassa Susassa sijaitsevassa piirtokirjoituksessa ett\xc3\xa4  Arsames ja Dareioksen is\xc3\xa4 Hystaspes olivat viel\xc3\xa4 elossa kun Dareioksesta tuli kuningas (noin 520 eaa.). Arsameella oli Hystaspeen lis\xc3\xa4ksi ainakin yksi poika, Farnakes. _NEWLINE_Ekbatanasta l\xc3\xb6ydetty piirtokirjoitus v\xc3\xa4itt\xc3\xa4\xc3\xa4 ett\xc3\xa4 Arsames olisi ollut Persian kuningas. Tekstin aitoudesta ei ole varmuutta ja se saattaa olla v\xc3\xa4\xc3\xa4renn\xc3\xb6s. Dareios v\xc3\xa4itt\xc3\xa4\xc3\xa4 my\xc3\xb6s Behistunin piirtokirjoituksen kuningasluettelossa ett\xc3\xa4 Arsames olisi ollut Kambyses I:n kanssahallitsija. T\xc3\xa4t\xc3\xa4 pidet\xc3\xa4\xc3\xa4n yleens\xc3\xa4 Dareioksen propagandana. Piirtokirjoituksen mukaan Arsameen is\xc3\xa4 oli Ariaramnes, jonka is\xc3\xa4 Teispes oli Akemenidien hallitsijasuvun Akhaimeneksen poika.'